
U radu su izložene osnove racionalnog korišćenja energije industrijskih sistema za snabdevanje energijom sa parom kao energetskim fluidom. Prikazani su osnovni uzroci gubitaka energije u sistemima za razvod pare, i to greške u projektovanju, nivo gubitaka usled isticanja pare i značaj izolacije površina cevovoda i armature. U radu je i pregled osnovnih mera energetske efikasnosti potrošača pare, kao i osnove dobrog funkcionisanja sistema za povrat kondenzata.

RATIONAL USE OF ENERGY IN INDUSTRIAL SYSTEMS FOR STEAM SUPPLY AND CONDENSATE RETURN

EFFICIENT ENERGY USE IN INDUSTRIAL SYSTEMS FOR VAPOUR SUPPLY AND CONDENSATE RETURN
The paper presents the fundamentals of efficient energy use in industrial systems for supply of vapour as an energy fluid. The main causes of energy loss in vapour distribution system are presented, including design errors, level of loss due to vapour leakage and importance of insulation of pipeline and fittings surfaces.

Furthermore, a review of basic measures of energy efficiency is given for vapour consumers, as well as the basis of proper operation of the condensate return system.

1. UVOD

U procesnim fabrikama veliki deo ukupnih troškova poslovanja se odnosi na potrošnju energetskih fluida za potrebe tehnološkog grejanja i grejanja prostorija. Međutim, značajan deo ovih troškova se može eliminisati racionalnim gazdovanjem energijom u fabrikama čime se, na kraju, bitno utiče na cenu finalnog proizvoda, odnosno plasman konkurentnijeg proizvoda na tržište. 

Svako racionalno gazdovanje energijom započinje što potpunijim sagledavanjem realnih parametara utošaka energetskih fluida u odnosu na ostvarenu proizvodnju. Ovo podrazumeva izračunavanje specifičnih utrošaka energetskih fluida, odnosno normativa potrošnje. U većini fabrika u našoj zemlji trenutno se prati i beleži relativno mali broj podataka koji su bitni za racionalno gazdovanje energijom. Uglavnom je reč o podacima koji se preuzimaju sa komandnih tabli ili iz pogona i koji su bitni za odvijanje osnovnog proizvodnog procesa. Ovakav pristup je uslovljen činjenicom da praćenje velikog broja podataka zahteva veliko angažovanje zaposlenih. Međutim, savremena merna oprema, u kombinaciji sa računarima i odgovarajućim softverima za praćenje proizvodnih i energetskih tokova, omogućava istovremeno snimanje velikog broja podataka. Na osnovu tih podataka može se izvršiti obračun svih potrebnih veličina za izradu materijalnih i energetskih bilansa i odrediti normativi potrošnje energije. Određivanje normativa potrošnje i praćenje utrošaka energetskih fluida po pogonima i potrošačima je osnova za odlučivanje o merama kojima se mogu eliminisati nepotrebni gubici, definisati potencijalni zastoji, ili iskorišćenja otpadne toplote, odnosno postići poboljšanja efikasnosti korišćenja energije.

Iskustva razvijenih zemalja govore da se adekvatnim organizacionim merama, koje se zasnivaju na stalnom praćenju energetskih i proizvodnih tokova, mogu ostvariti uštede energije na nivou 10 do 15 % .

2. OSNOVNA TEORIJSKA RAZMATRANJA

2.1. Veličine stanja i s-h dijagram za vodenu paru

Na slici 1 prikazan je s-h dijagram za vodenu paru, koji predstavlja grafički prikaz međusobnih zavisnosti pojedinih veličina stanja i njihovih promena. Deo krive AK je donja granična kriva i prikazuje stanje ključale tečnosti (kondenzata), dok deo krive KB prikazuje stanje suvozasićene pare, odnosno pare na temperaturi isparavanja za određeni pritisak. Svakom pritisku pi odgovara određena temperatura isparavanja ti.

Slika 1 s-h dijagram za vodenu paru – grafički prikaz veličina stanja i njihovih promena

Razlika entalpija suvozasićene pare u tački 2” i entalpije ključale tečnosti (kondenzata) u tački 2’ jednaka je toploti isparavanja pri definisanom pritisku p2, i označava se sa r. Vrednost toplote isparavanja zavisi od pritiska i ona opada sa porastom pritiska. Prostor omeđen gornjom i donjom graničnim krivim je područje vlažne pare.

Ako je grejni fluid u nekom pogonu suvozasićena para, onda se kao raspoloživa energija za proces ili za grejanje računa samo toplota isparavanja. Para se kondenzuje predajući radnoj materiji koja se zagreva, energiju jednaku toploti isparavanja. Kondenzat je na temperaturi i pritisku pare i nosi sa sobom približno trećinu energije sveže suve pare. Entalpija kondenzata, kao i entalpija suvozasićene pare, rastu sa porastom pritiska. Takođe, odnos entalpije kondenzata i entalpije suvozasićene pare raste sa pritiskom. To znači da posle kondenzacije veća količina energije ostaje u kondenzatu ukoliko je pritisak viši. To takođe znači da je za više pritiske potrebno dovesti veću količinu energije finalnom potrošaču nego za niže pritiske. Međutim, za dostizanje viših temperatura u procesu, ili za povećanu razmenu toplote, neizbežno je korišćenje pare pri višim pritiscima, odnosno temperaturama.

Ako je kondenzat bio na višem pritisku p2, a u rezervoaru za sakupljanje kondenzata vlada niži pritisak p1, usled obaranja pritiska dolazi do pojave otparavanja kondenzata. Količina otparka po jednom kilogramu kondenzata prikazana je jednačinom (1)


mo= (h2’-h1’) / r1
(1)

Gde su:

-
r1, kJ/kg - toplota isparavanja pri pritisku p1, 

-
h1’, h2’, kJ/kg - entalpije kondenzata pri pritiscima p2 i p1. 

Količina kondenzata nakon otparavanja pri pritisku p1 prikazana je jednačinom (2)


(1-mo)
(2)

2.2. Razmena toplote između pare i drugih medijuma

Koeficijent prelaza toplote sa pare koja se kondenzuje na površini preko koje se odvija razmena toplote je veoma visok, ali može biti višestruko smanjen usled nepoželjne pojave filma kondenzata, vazduha ili zaprljanja. Neophodno je primeniti odgovarajuće mere za odvođenje kondenzata, odnosno vazduha kako bi se održala visoka vrednost koeficijenta prelaza toplote. Na slici 2 date su kao primer vrednosti koeficijenata prolaza toplote za slučaj kada je u cevi para, a duž spoljne površine cevi struji neki fluid koji se greje: za pregrejanu paru (prelaz toplote bez kondenzacije) koeficijent prolaza toplote iznosi - k = 92 W/m2K, za slučaj kondenzacije suvozasićene pare (filmska kondenzacija) - k = 1160 W/m2K i za slučaj transporta toplote pri jednofaznom strujanju čistog kondenzata u cevi - k = 400 W/m2K.

Na slici 3 ilustrovan je uticaj filma kondenzata, filma vazduha i filma vode na intenzitet razmene toplote. Sa obe strane metalne površine nalazi se film tečnosti (kondenzat i voda koja se zagreva) koji stvara značajne otpore provođenju toplote, a time i pad temperature. Film tečnosti na površini razmene toplote uzrokuje 60 do 70 puta veći koeficijent otpora provođenju toplote od čelika, odnosno 500 do 600 puta veći otpor od otpora koji se javlja u bakarnoj ploči. Efekat vazdušnog filma na površini preko koje se odvija razmena toplote je višestruko izraženiji. Otpor provođenju toplote kroz sloj vazduha je približno 1500 puta veći od otpora provođenju toplote kroz zid od čelika, odnosno čak do 13000 puta je veći od onog koji se javlja u bakarnom zidu. Uticaj filma kondenzata i vazduha je međusobno povezan, javlja se u svim procesima u kojima se koristi para kao grejni fluid i potrebno je primenjivati postupke kojima se ova pojava eliminiše (čišćenje površina preko kojih se odigrava razmena toplote, efikasno odvođenje kondenzata, odzračivanje itd.).

	Slika 2 Vrednosti koeficijenta prolaza toplote - slučaj pregrejane pare, filmske kondenzacije i potpune ispunjenosti cevi kondenzatom /1/
	Slika 3 Uticaj filma kondenzata i vazduha na intenzitet razmene toplote /2/


2.3. Prednosti korišćenja pare kao nosioca toplote
U odnosu na druge moguće nosioce toplote kao što su topla voda, vrela voda, ili termalno ulje, para kao nosilac toplote u sistemima za razvod energetskih fluida u proizvodnim pogonima u industriji ima sledeće prednosti: para je univerzalni grejni medijum, veoma je efikasan nosilac toplote, odnosno sadrži veliku specifičnu količinu energije. Sposobnost da se oslobađa energija pri konstantnoj temperaturi veoma je važna za upravljanje osetljivim procesima u industriji, što pojednostavljuje projektovanje takvih procesa. Para je čista, bez boje i mirisa, sterilna je, što omogućava njenu primenu u procesima sterilizacije i vlaženja, može se direktno mešati sa velikim brojem sirovina koje se zagrevaju, može se uzastopno koristiti u više procesa zagrevanja pri nižim temperaturama, sistem za razvod pare se može jednostavno proširiti ako postoje potrebe za dodavanjem novih potrošača. Nedostaci pare kao nosioca toplote uglavnom se odnose na gubitke u sistemu i na potrebu korišćenja dodatne skupe opreme.

3. SISTEM ZA RAZVOD PARE

Sistem za centralizovano snabdevanje energijom pomoću pare kao nosioca energije sastoji se iz sledećih osnovnih celina:  kotlarnice, sistema za razvod pare, krajnjih potrošača i sistema za povrat kondenzata. Svako poboljšanje u sistemima za razvod pare i povrat kondenzata ima direktnog uticaja na predaju toplote kod krajnjih korisnika i na efikasnost rada kotla i prateće opreme. Uticaj ovih poboljšanja na ukupnu efikasnost, ili stepen korisnosti sistema za centralizovano snabdevanje energijom lako se uočava kroz pregled stanja i analizu sistema.

Tipična mesta na kojima se gubi energija kod sistema za snabdevanje industrijskih pogona energijom pomoću pare kao nosioca energije prikazana su na uprošćenoj šemi na slici 4.

Slika 4 Uprošćena šema sistema za snabdevanje energijom pomoću pare kao nosioca energije /3/

Tri značajna uzroka gubitaka energije kod sistema za razvod pare su greške u projektovanju ili izvođenju, isticanje pare kroz pukotine ili nezaptivena mesta na cevovodima i armaturi i gubici sa površina cevi i armature u okolinu.

3.1. Projektovanje cevovoda za razvod pare

Postoji više pitanja vezanih za projektovanje parovoda, ali će u ovom radu biti obrađeni samo njihovi glavni aspekti koji su vezani za moguće izvore problema u funkionisanju razvoda pare i gubitaka energije.

Izbor pritiska je strateška odluka koja zahteva posebnu pažnju. Efikasnost sistema za razvod pare u dužem vremenskom periodu zavisi od ove odluke. Kada se definiše oprema i čitav sistem se izgradi za određeni pritisak, veoma je teško kasnije napraviti njegove modifikacije. Pritisak pare se pre svega definiše na osnovu temperature koju zahteva krajnji korisnik pare u sistemu. U industriji se koristi, po pravilu, suvozasićena para budući da je kod suvozasićene pare sa radnim pritiskom definisana i temperatura pare i zato što je koeficijent prenosa toplote sa kondenzacijom, kod zagrevanja suvozasićenom parom, za red veličine veći nego bez kondenzacije, odnosno kod zagrevanja pregrejanom parom.

Da bi se smanjili investicioni troškovi na najmanju moguću meru, potrebno je trasu cevovoda voditi najkraćim putem do potrošača i koristiti najmanji mogući prečnik cevi. U isto vreme se postavlja zahtev smanjenja gubitaka pritiska u cevovodu i gubitaka energije preko površine cevi u okolinu na najnižu vrednost. Kako bi se ispunili ovi zahtevi, neophodno je razmotriti veći broj kontradiktornih faktora. Para višeg pritiska zauzima manju zapreminu. Na osnovu prethodno rečenog ista količina toplote može se transportovati cevima manjeg prečnika. Međutim, u ovom slučaju mogućnost curenja je veća dok je temperatura površine cevi viša. Navedeni faktori mogu rezultovati većim gubitkom toplote sa neizolovanih delova cevovoda, armature ili na spojevima cevovoda. Za bilo koji pritisak pare troškovi montaže cevi manjeg prečnika su niži. Međutim, pad pritiska u cevima manjeg prečnika je veći. Za veće pritiske pare investicija za kotao je veća, a gubici energije u samom kotlu mogu biti veći (zbog više temperature produkata sagorevanja). Ukoliko je niži pritisak pare dovoljan za tehnološki proces, pogonski troškovi kotla će biti niži, ali, zbog ugradnje cevovoda većeg prečnika, troškovi materijala i montaže će biti viši. Cevi većeg prečnika imaju nižu temperaturu površine, ali i veću površinu za razmenu toplote. Navedene tvrdnje pokazuju da izbor pritiska ima značajan uticaj na visinu troškova energije u sistemu za razvod pare, pa je neophodno sprovesti tehnoeknomsku analizu koja će uzeti u obzir sve navedene faktore.

Dimenzionisanje cevovoda je veoma važno. Predimenzionisane cevi uslovljavaju povećanje investicionih troškova i gubitka toplote preko zagrejanih površina. Postupak određivanja prečnika cevi započinje usvajanjem brzine strujanja pare. Preporuka za brzinu proticanja pare za manje dužine cevovoda i zasićenu paru iz kotla je 20 – 30 m/s. Povećanjem dužine cevovoda, problem pada pritiska dolazi do izražaja pa su brzine strujanja pare manje. Za suvozasićenu paru mogu se uzeti u razmatranje i brzine strujanja od 40 m/s. Međutim, pri ovim brzinama strujanja dolazi do habanja delova uređaja za merenje protoka pare a takođe dolazi do povećanja nivoa buke.

3.2.Izvori grešaka  i rešenja kod cevovoda za razvod pare

Drenaža cevovoda - povećanjem udela vlage u pari smanjuje se raspoloživa količina toplote i značajno se smanjuje efikasnost prenosa toplote. Pari stepena suvoće 0,95 smanjuje se latentna toplota za 5 %. Usled gubitka toplote duž cevovoda količina kondenzata se povećava. Ovaj kondenzat je neophodno odvesti iz sistema. Podstanice za redukciju pritiska pare su veoma korisne jer one imaju efekat sušenja pare. U slučaju da u sistemu dolazi do velikih padova pritiska, para će od suvozasićene preći u blago pregrejanu. Međutim, pregrejanost pare se smanjuje usled gubitaka toplote kroz zidove cevi duž cevovoda. Prilikom startovanja sistema iz hladnog stanja, para će se kondenzovati duž linije cevovoda, kao i u sistemima za razvod u proizvodnim pogonima. Neophodno je predvideti dobro odvođenje nastalog  kondenzata, jer u protivnom, dolazi do vodenih udara u instalaciji i do poteškoća u startovanju i u snabdevanju potrošača parom. Na kritičnim mestima treba zadržati kondenzat i odvesti ga na taj način da ne dođe do gubitaka pare. Linije za odvajanje kondenzata moraju biti dimenzionisane na takav način da omoguće odvod celokupnog nastalog kondenzata prilikom pokretanja sistema iz hladnog stanja. Parovod treba da bude tako postavljen da ima nagib u smeru strujanja pare ka mestima za odvajanje kondenzata. Uobičajeni nagib iznosi 200 mm na cevovodu dužine 
50 m (4o/oo), a razmak između mesta odvođenja kondenzata je 30-50 m. 

Prilikom projektovanja sistema za razvod pare, neophodno je obratiti pažnju i na sledeće: odvajači kondenzata su posebno efikasni na mestima promene pravca cevovoda (pre vertkalnih deonica), neophodno je dobro projektovati oslonce cevovoda jer se kondenzat sakuplja u najnižim tačkama cevovoda (ugibi usled težine), redukcije prečnika parovoda treba raditi ekscentrično, da bi se na tim mestima izbeglo nagomilavanje  kondenzata, izvode pojedinih grana iz glavnog parovoda treba raditi sa vrha, a ne sa nižeg dela cevi. Pravilno dimenzionisanje priključka za drenažu parovoda je od velikog značaja, s obzirom da od toga direktno zavisi efikasnost uklanjanja kondenzata iz parovoda. Cevni priključak mora biti dovoljih dimenzija kako bi obezbedio nesmetano prikupljanje i odvođenje kondenzata nastalog kondenzacijom u parovodu. Ako se ne vodi računa o odvođenju kondenzata, dolazi do pojave vodenih udara i poteškoća u transportu pare, posebo kod startovanja sistema, kao i do zaleđivanja deonica u toku dužih zastoja u zimskim uslovima. Kondenzat se javlja u nižim delovima cevovoda i zbog kondenzacije pare koja ostaje u cevovodu pri zaustavljanju procesa. Kada se sistem ponovo startuje, para koja protiče brzinom od oko 20 m/s nosi zaostali kondenzat sve do prve prepreke (ventil, promena pravca cevovoda itd.) i dolazi do hidrauličkih udara. Ukoliko se konfiguracija cevovoda ne može menjati, radi efikasnog uklanjanja kondenzata iz cevovoda i sprečavanja hidrauličkih udara, potrebno je postaviti drenažni vod na svim kritičnim mestima, posebno ispred promene pravca cevovoda. Ostale mere vezane za projektovanje i izvođenje instalacije odnose se na pravilno definisanje trase i konfiguracije parovoda, kako bi se obezbedile nesmetane dilatacije cevovoda.

4. MERE ENERGETSKE EFIKASNOSTI KOD POTROŠAČA PARE

Na efikasnost procesa koji se odvija u uređaju u najvećoj meri utiče efikasnost razmene toplote između grejnog i radnog fluida. Koeficijent prelaza toplote sa pare koja se kondenzuje na površini preko koje se odvija razmena toplote je veoma visok, ali može biti višestruko smanjen usled pojave filma kondenzata ili vazduha. Neophodno je primeniti odgovarajuće mere za odvođenje kondenzata, odnosno vazduha kako bi se održala visoka vrednost koeficijenta prelaza toplote. Vazduh se akumulira i javlja u svim sistemima kada se oni ne koriste, tj. kada se ne odvija tehnološki proces. Kod startovanja sistema, vazduh i ostali nekondenzujući gasovi se mešaju sa parom, pri čemu vazduh ostaje u takvom sistemu. To višestruko smanjuje efikasnost razmene toplote. Zbog toga je važno ukloniti vazduh pre nego što se on izmeša sa parom.

Jedna od posledica zadržavanja vazduha ili kondenzata je da sistem ne može biti brzo i jednako zagrejan (u mnogim slučajevima hladni šokovi mogu prouzrokovati poremećaje u tehnološkim procesima). Vazduh u sistemu često menja svoje mesto s obzirom na turbulentno strujanje pare, pa dolazi do njihovog međusobnog mešanja. U tom slučaju se formira mešavina para/vazduh koja je na nižoj temperaturi od temperature čiste pare. Uklanjanje vazduha je od velikog značaja i to se može činiti ručno ili automatski. Ručno odzračivanje cevovoda je nepovoljno iz razloga oslanjanja na osećaj rukovaoca kada i koliko često je potrebno sprovoditi tu aktivnost, naročito u slučajevima mešavine para/vazduh koja izgeda u potpunosti isto kao i sama para. Bolje rešenje je ugradnja automatskih ventila za odzračenje. Takođe, nije dovoljno obezbediti samo ventil za odzračivanje, već je bitna i brzina kojom se to čini. Kada se “živa” para pusti u sistem, potrebno je obezbediti brzo uklanjanje zaostalog vazduha kako bi se smanjila mogućnost mešanja pare i vazduha u sistemu. Što se pre eliminiše vazduh iz sistema, to će pre para zauzeti čitav prostor, a time se poboljšava efikasnost razmene toplote. S obzirom na činjenicu da se para i vazduh nalaze na različitim temperaturama, termostatski odzračni ventil se može koristiti za odzračivanje instalacije. Prednost se daje onim uređajima koji imaju dovoljan kapacitet i mogućnost da ostanu otvoreni sve dok se ne dostigne temperatura na kojoj je para bez obzira na varijacije pritiska u sistemu. Odluka o izboru odzračnog ventila i mestu postavljanja ventila za odzračivanje zavisiće od specifičnosti postrojenja.

5. SISTEM ZA POVRAT KONDENZATA

Veoma je važno obezbediti da se kondenzat iz uređaja koji koristi paru redovno odvodi sa površina za razmenu toplote, jer to omogućuje nesmetanu kondenzaciju sveže pare i kontinualan rad u režimu prelaza toplote uz promenu faze. Ovo direktno utiče na kapacitet uređaja koji je po pravilu projektovan tako da se njegov nominalni kapacitet postiže pri radu sa kondenzacijom suvozasićene pare. Takođe je važno da sveža para ne izlazi iz uređaja u sistem za vraćanje kondenzata, jer je to gubitak energije, a često može da bude uzrok zastoja, ili poteškoća u radu ostalih uređaja koji su na istoj liniji za povrat kondenzata, kao i suda za sakupljanje kondenzata na kraju ove linije. To se obezbeđuje pravilnim izborom i redovnim održavanjem odvajača kondenzata. Vraćanje kondenzata u kotlarnicu i njegovo ponovno korišćenje znači uštedu energije, uštedu vode i smanjenje potreba za hemijskom pripremom vode.

5.1. Projektovanje linija za povrat kondenzata

Greške u projektovanju i izvođenju linija za povrat kondenzata imaju za posledicu zastoje u povratu kondenzata, otparavanje ili gubitak kondenzata. Ove greške se javljaju kada se zanemare karakteristika kondenzata i kondenzat tretira kao tečnost. Kondenzat je tečnost samo pri radnom pritisku uređaja u kome se para koristi i do odvajača kondenzata ako se on nalazi neposredno iza ovog uređaja. Iza odvajača kondenzata, čim dospe u cevovod za povrat kondenzata, gde su pritisci značajno niži od radnog pritiska uređaja, kondenzat otparava. Dalje kroz cevovod teče mešavina kondenzata i otparka. Količina otparka mo zavisi od radnog pritiska i od pritiska u cevovodu za povrat kondenzata, pri čemu je formula za proračun količine kondenzata data  jednačinom (1). Cevovod za povrat kondenzata dimenzioniše se za protok mešavine kondenzata i pare. Kondenzat se može posmatrati kao tečnost samo ako je pothlađen na temperature niže od temperature kondenzacije za pritisak koji vlada u sudu za sakupljanje kondenzata. Cevovod kojim se transportuje kondenzat do sabirnog rezervoara dimenzioniše se na osnovu stanja kondenzata. Za kondenzat koji je pretežno dvofazna mešavina sa velikim udelom otparka preporuka za maksimalne brzine strujanja iznose 15 m/s, dok je za stanje kondenzata gde preovlađuje tečna faza preporučena brzina je od 0,5 do 1,5 m/s. U suštini, neophodno je definisati padove pritisaka na odvajaču kondenzata i kroz cevovode i odrediti optimalnu brzinu strujanja kondenzata u povratnim vodovima od potrošača pare do sabirnog rezervoara. Korektno dimenzionisanje cevovoda za povrat kondenzata je mnogo složenije od dimenzionisanja cevovoda za paru. Pri normalnim uslovima količina otparka je relativno mala u odnosu na maseni protok kondenzata, ali zauzima značajnu zapreminu cevovoda.

Linije za dovod kondenzata od različitih razuđenih aparata do zajedničkog sabirnog rezervoara bi trebalo da budu razdvojene i da se posebnim priključcima uvode u sabirnik. Ovo se naročito propisuje kada se u različitim procesnim aparatima koristi para različitih  pritisaka. Kondenzat koji se dovodi cevovodom koji je duži od ostalih na nižem je pritisku i temperaturi od linija koje su kraće i bliže sabirniku, pa ukoliko se spaja sa ostalim linijama za povrat kondenzata može doći do pojave kontra pritiska i do zaustavljanja oticanja kondenzata iz ovog aparata. Zaustavljanje odvođenja kondenzata dovodi do poremećaja u radu uređaja.

5.2. Odvajači kondenzata 

Odvajači kondenzata su uređaji koji imaju tri važne funkcije:

1. da izdvoje kondenzat iz parne instalacije, 

2. da eliminišu vazduh iz parne instalacije,

3. da zaustave prolaz i gubitak pare iz parnog prostora instalacije.

Odvajači kondenzata izdvajaju kondenzat iz parovoda ili iz procesnih aparata. Odvajači kondenzata moraju imati dovoljan kapacitet kako ne bi došlo do nepoželjne pojave zaustavljanja odvođenja kondenzata iz parnog prostora, pri čemu bi došlo do pojave hidrauličnih udara koji mogu razoriti procesnu opremu, cevovode i njihove veze. 

Odvajači kondenzata služe da zaustave prodiranje nekondenzovane pare, odnosno parnih proboja, što predstavlja čist gubitak. U izvesnim slučajevima, pojedini odvajači, da bi ispravno funkcionisali, zahtevaju konstantne ali neznatne gubitke pare. Odvajači kondenzata bi trebalo da omoguće i eliminaciju nekondenzujućih gasova iz sistema. 

Osnovni zahtevi koje odvajač kondenzata treba da ispuni su: odvajanje kondenzata bez gubitka “žive” pare uz automatsko odzračivanje parnog prostora ispred odvajača kondenzata. Dodatni zahtevi koje odvajač kondenzata treba da ispuni su: odvajač kondenzata ne sme imati uticaja na proces grejanja (rad bez nagomilavanja kondenzata), povratni pritisak ne sme uticati na funkcionalnost odvajača, primenljivost pri varijaciji pritiska i protoka, jednostavna instalacija, otpornost na koroziju, otpornost na nečistoće, nije neophodno dodatno održavanje, otpornost na zamrzavanje, otpornost na hidraulične udare.

Postoji veliki broj različitih konstrukcija odvajača kondenzata koji se koriste u praksi. Postoje tri osnovne vrste odvajača kondenzata: mehanički (sa plovkom i sa zvonom), termostatski (sa membranom i sa bimetalom) i termodinamički odvajači kondenzata.

5.3. Sistem za korišćenje otparka

Otparak je često boljeg kvaliteta (višeg stepena suvoće) od pare koja dolazi iz kotlova. U mnogim uslovima otparak može biti iskorišćen na ekonomičan način ugradnjom jednostavne opreme. Generalno gledano, standardna rešenja pri projektovanju sistema za povrat kondenzata ne predviđaju iskorišćenje otparka. Ispravan način njegovog korišćenja je korišćenje posude za otparavanje kondenzata i povrat kondenzata nižih parametara u centralni sud za sakupljanje kondenzata. Što je veća razlika između polaznog pritiska i pritiska na kome se odvija otparavanje, na raspolaganju je veća je količina pare koja je dobijena otparavanjem kondenzata. Važan parametar za definisanje količine otparka je temperatura i količina kondenzata koji se odvaja u odvajaču. Otparavanje na nižim pritiscima nameće značaj pada pritiska u okviru sistema za povrat kondenzata. Ovo može biti od značaja kada je postrojenje na visokom pritisku termostatski kontrolisano.

Otparak koji se nakupi prilikom prolaska kondenzata kroz odvajač kondenzata struji zajedno sa kondenzatom duž cevovoda. Ukoliko su cevovodi za povrat kondenzata dobro izolovani, veći deo otparka će se zadržati i biće iskorišćen. Ukoliko se kondenzat višeg pritiska uvodi u sud za otparavanje iznad nivoa kondenzata para direktno ulazi u parni prostor i odvodi se dalje cevovodom. Ukoliko se kondenzat uvodi ispod površine tečnosti, temperatura tečnosti u sudu za otparavanje se povećava i tečnost isparava pri određenom pritisku. Otparak se odvodi iz posude do potrošača, a kondenzat se ispušta kontinualno kroz odvajač kondenzata. Posuda za otparavanje treba da bude snabdevena sigurnosnim ventilom čija je uloga da obezbedi uređaj od prekomernog povećanja pritiska. Najbolje rešenje je da otparak treba koristiti kod potrošača koji zahteva kontinualno snabdevanje parom. Na slici 5 data je šema suda za sniženje pritiska i otparavanje kondenzata.

Slika 5 Šema suda za otparavanje kondenzata /4/
Preporučuje se takođe korišćenje većeg broja manjih decentralizovanih jedinica za otparavanje kako bi gubici distribucije otparka bili svedeni na minimum.

Iskorišćenje energije kondenzata

Dve uobičajene mogućnosti za iskorišćenje energije kondenzata su kaskadno otparavanje i pothlađivanje kondenzata. Od velikog je značaja da se obe mogućnosti razmotre i predvide već u fazi projektovanja celog sistema za snabdevanje energijom. Najčešće je slučaj da je za određeni tehnološki postupak potrebna para različitih pritisaka. Tada je potrebno obezbediti sakupljanje kondenzata približno jednakih pritisaka i najbolje je primeniti kaskadno sakupljanje i otparavanje.
Kaskadno otparavanje

Osnovna ideja ovog načina sakupljanja kondenzata je da se obezbedi potpuno razdvojena ekspanzija kondenzata različitih pritisaka. To se postiže tako što se kondenzati najvišeg pritiska sakupljaju u jednom rezervoaru u kome se ostvaruje njihova ekspanzija i dobija otparak nižeg pritiska. Ovaj otparak se, uz regulaciju pritiska svežom parom, može koristiti za potrebe pojedinih potrošača u pogonima, a nastali kondenzat se zajedno sa kondenzatom tehnološke pare istog pritiska odvodi u naredni ekspander gde nastaje otparak sledećeg nižeg pitiska. Postupak kaskadnog otparavanja je najbolje sprovoditi tako da se poslednja u nizu ekspanzija ostvaruje do približno atmosferskog pritiska. Na taj način se postiže maksimalno iskorišćenje toplote kojom raspolaže kondenzat preko toplote otparka i minimiziranje toplotnih gubitaka. Ohlađeni kondenzat se iz poslednjeg rezervoara vraća u kotlarnicu, čime se smanjuju troškovi hemijske pripreme vode. Uprošćena tehnološka šema kaskadnog otparavanja je data na slici 6. Druga mogućnost je da se otparak iz suda za sakupljanje kondenzata u kotlarnici, koji je na pritisku višem od atmosferkog, koristi za predgrevanje napojne vode.

Slika 6 Šema kaskadnog otparavanja
Pothlađivanje kondenzata

Ukoliko nije moguće vršiti kaskadno otparavanje, treba predvideti pothlađivanje kondenzata, odnosno njegovo hlađenje na temperature ispod temperature ključanja za određeni pritisak. U procesnoj industriji postoji niz potreba za grejanjem na niskim temperaturama. Najjednostavnije je u liniju za povrat kondenzata uključiti razmenjivač toplote za pred-grevanje ili zagrevanje vode, što je pokazano na slici 7.

Slika 7 Šema pothladjivanja kondenzata

Kontaminacija kondenzata

Često se u tehnološkom procesu javlja kontaminacija kondenzata. Kod nas se u praksi kondenzat retko vraća iz takvih procesa, čak i u slučajevima da se kontaminacija javlja samo povremeno. Veći broj kompanija koje se bave mernom opremom za kotlarnice danas imaju u ponudi sisteme za automatsko praćenje kvaliteta kondenzata koje mogu da detektuju kontaminaciju. U tom slučaju se automatski aktiviraju ventili preko kojih se kontaminirani kondenzat odvodi preko uređaja za otparavanje i hlađenje u sistem otpadnih voda.

Gubici usled nekorišćenja otparka

Gubici usled nekorišćenja otparka u sistemu se kreću od 8,1 % sveže pare na pritisku od 
0,3 MPa, pa do 16,9 % za sistem pri pritisku 1,2 MPa. U slučaju da se kondenzat ispušta u kanalizaciju (nepovratno gubi), vrednost gubitaka energije zavisi pre svega od pritiska sveže pare i oni se kreću u rasponu 22-30 % od energije sveže pare pri pritiscima 0,3-1,2 MPa. Troškovi za nadoknadu izgubljene vode i hemijsku pripremu vode se takođe moraju uzeti u obzir i sračunati u odnosu na jedinicu izgubljenog kondenzata.

6. ZAKLJUČAK

Osnove dobrog gazdovanja energijom kod sistema za razvod pare i povrat kondenzata u industrijskim pogonima su:
1. Kondenzat se mora vraćati u kotlarnicu; samo kontaminirani kondenzat, posle njegovog hlađenja, može da se ispušta iz sistema.

2. Ne sme se dozvoliti gubitak otparka u sistemu za povrat kondenzata.

3. Svi delovi cevovoda i armature moraju biti izolovani.

4. Ne sme se dozvoliti curenje pare kroz pukotine ili nezaptivena mesta na cevovodu ili na spojevima.

5. Mora se obezbediti dobro odvođenje kondenzata iz uređaja koji se greju parom; za to je posebno važno sledeće:

· kako je izveden priključak i linija za odvođenje kondenzata,

· da li je odabran pravi tip odvajača kondenzata,

· da li se odvajači kondenzata redovno održavaju.

